S-67/2013

I

Mál þetta, sem dómtekið var 4. desember sl., höfðaði ríkissaksóknari með ákæru 29. október 2013 á hendur ákærða „E-kk-þgf H-kk-þgf M-kk-þgf J-kk-þgf, kennitala [...], [...], fyrir brot framin aðfaranótt mánudagsins 22. október 2012 í Ísafjarðarbæ:

I.

Eignaspjöll, með því að hafa við [...] valdið skemmdum á bifreiðinni [...], eign A, kennitala [...], með því að lemja í vélarhlíf bifreiðarinnar og sparka í ytra byrði hennar, svo að bifreiðin dældaðist og baksýnisspegill brotnaði.

Telst þetta varða við 1. mgr. 257. gr. almennra hegningarlaga nr. 19/1940.

II.

Nytjastuld og umferðarlagabrot, með því að hafa tekið lögreglubifreiðina [...] í heimildarleysi úr bifreiðageymslu lögreglustöðvarinnar að Hafnarstræti 1 og ekið bifreiðinni undir áhrifum áfengis (vínandamagn í blóði 2,1‰) sem leið lá um Austurveg, Pollgötu, Kristjánsgötu, Njarðarsund, Sindragötu, Mjósund, Aðalstræti, Skipagötu, Pollgötu, Skutulsfjarðarbraut, Vallartún uns akstri lauk við Miðtún 31, og að hafa á akstursleiðinni í Aðalstræti ekið bifreiðinni gegn einstefnu, að hafa á akstursleiðinni í beygju frá Skipagötu inn á Pollgötu í átt að Skutulsfjarðarbraut ekið bifreiðinni óvarlega og of hratt miðað við aðstæður á hálum vegi svo að ákærði missti stjórn á bifreiðinni og hún hafnaði á grjótgarði og ljósastaur og hjólabúnaður og afturhleri bifreiðarinnar skemmdust mikið, að hafa á akstursleiðinni á hringtorgi við Skutulsfjarðarbraut neðan við Torfnes ekið á móti akstursstefnu og að hafa á akstursleiðinni á Skutulsfjarðarbraut eigi sinnt stöðvunarmerkjum lögreglu.

Telst þetta varða við 1. mgr. 259. gr. almennra hegningarlaga, sbr. 1. gr. laga nr. 20/1956, og 1. mgr. 4. gr., 1. mgr. 5. gr., 1. mgr. 15. gr., 1. mgr. og c- og h-liði 2. mgr. 36. gr., og 1. mgr., sbr. 3. mgr., 45. gr., sbr. 1. mgr. 100. gr., umferðarlaga nr. 50/1987, sbr. 1. gr. laga nr. 48/1997 og 3. gr. laga nr. 57/1997.

III.

Húsbrot, með því að hafa að [...] í heimildarleysi ruðst inn á heimili B, kennitala [...], og C, kennitala [...].

Telst þetta varða við 231. gr. almennra hegningarlaga.

Þess er krafist að ákærði verði dæmdur til refsingar og greiðslu alls sakarkostnaðar. Þá er þess einnig krafist að ákærði verði sviptur ökurétti samkvæmt 101. og 102. gr. umferðarlaga nr. 50/1987, sbr. 25. gr. laga nr. 44/1993 og 18. gr. laga nr. 66/2006.

Af hálfu ríkislögreglustjórinn, kennitala 530697-2079, Skúlagötu 21, Reykjavík, er þess krafist að ákærði greiði honum skaðabætur að fjárhæð 1.459.721 krónur, auk vaxta samkvæmt 8. gr. laga nr. 38/2001, um vexti og verðtryggingu frá tjónsdegi 22. október 2012, en dráttarvaxta samkvæmt 9. gr., sbr. III. kafla sömu laga til greiðsludags.

II

Ákærði mætti við þingfestingu málsins og viðurkenndi þá háttsemi sem honum er gefin að sök í ákæru. Farið var með málið samkvæmt ákvæðum 164. gr. laga nr. 88/2008 um meðferð sakamála og það tekið til dóms án frekari sönnunarfærslu eftir að sækjandi og verjandi ákærða höfðu tjáð sig um lagaatriði og ákvörðun viðurlaga. Af hálfu ákærða var þess krafist að hann yrði dæmdur til vægustu refsingu er lög leyfa og að refsing yrði skilorðsbundin. Um málavaxtalýsingu er skírskotað til ákæru. Játning ákærða fær fulla stoð í gögnum málsins. Sannað er með játningu ákærða og öðrum gögnum málsins að ákærði hefur gerst sekur um þá háttsemi sem honum er gefin að sök og eru brot hans rétt heimfærð til refsiákvæða í ákæru.

III

Ákærði er fæddur í [...] 1987. Samkvæmt vottorði sakaskrár ríkisins var hann, með dómi V-x-x L-x-x í Danmörku 18. desember 2003, dæmdur í 40 daga fangelsi vegna líkamsárásar. Þá gekkst hann undir sektargerð lögreglustjórans í Reykjavík 21. ágúst 2006 vegna brots gegn 1., sbr. 3. mgr. 37. gr. umferðarlaga nr. 50/1987, var dæmdur til greiðslu sektar í Héraðsdómi Reykjavíkur vegna eignaspjalla 16. mars 2007, gekkst á ný undir sektargerð lögreglustjórans í Reykjavík 19. nóvember 2007 vegna brots gegn 1., sbr. 3. mgr. 37. gr. umferðarlaga og var með dómi Héraðsdóms Vestfjarða frá 16. júlí 2009 dæmdur í fimm mánaða fangelsi skilorðsbundið í tvö ár vegna brota gegn 217., 218., 106. og 257. gr. almennra hegningarlaga vegna þriggja líkamsárása auk eignaspjalla. Ákærði stóðst skilorð dómsins frá 16. júlí 2009 og verður því með vísan til 61. gr. almennra hegningarlaga ekki talið að dómurinn hafi ítrekunaráhrif á ákvörðun refsingar nú.

Við ákvörðun refsingar ákærða er litið til skýlausrar játningar ákærða. Refsing ákærða er ákveðin með hliðsjón af 1. mgr. 77. gr. almennra hegningarlaga og þykir hún hæfilega ákveðin fangelsi í þrjá mánuði en fresta skal fullnustu refsingarinnar og skal hún falla niður að tveimur árum liðnum frá uppkvaðningu dóms þessa haldi ákærði almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955. Þá greiði ákærði 200.000 krónur í sekt til ríkissjóðs og komi 14 daga fangelsi í stað sektarinnar verði hún eigi greidd innan fjögurra vikna frá birtingu dómsins. Ákærði er sviptur ökurétti í tvö ár frá birtingu dóms þessa að telja.

Ríkislögreglustjóri krefst skaðabóta úr hendi ákærða að fjárhæð 1.459.721 krónur, auk vaxta og dráttarvaxta, eins og lýst er hér að framan. Ákærði hefur viðurkennt bótaskyldu en lagði bótafjárhæð í hendur dómsins. Í 2. mgr. 173. gr. laga nr. 88/2008 kemur fram að kröfuhafi skuli láta af hendi við lögreglu eða ákæranda skriflega greinargerð um kröfu sína og þar skuli m.a. gera grein fyrir dómkröfum kröfuhafa, sem skulu úr garði gerðar á sama hátt og í stefnu í einkamáli. Einnig skuli þar koma fram málsástæður og tilvísun til helstu lagareglna sem málatilbúnaður er studdur við. Bótakröfu í málinu er að þessu leyti ábótavant og verður dómur ekki lagður á hana eins og hún er fram sett og er henni vísað frá dómi.

Eftir úrslitum málsins, og með vísan til 1. mgr. 218. gr. laga nr. 88/2008, verður ákærði dæmdur til greiðslu alls sakarkostnaðar 215.284 krónur. Til sakarkostnaðar telst þóknun skipaðs verjanda ákærða, S-kk-ef A-kk-ef S-kk-ef hrl., 62.750 krónur, og ferðakostnaður verjandans, 29.210 krónur. Við ákvörðun þóknunar skipaðs verjanda hefur verið tekið tillit til virðisaukaskatts. Þá er útlagður kostnaðar vegna rannsóknar málsins 123.324 krónur.

Dóm þennan kveður upp S-kvk-nf E-kvk-nf K-kvk-nf dómstjóri.

D Ó M S O R Ð:

Ákærði, E-kk-nf H-kk-nf M-kk-nf J-kk-nf sæti fangelsi í þrjá mánuði en fresta skal fullnustu refsingarinnar og skal hún falla niður að tveimur árum liðnum frá uppkvaðningu dóms þessa haldi ákærði almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Ákærði greiði 200.000 krónur í sekt til ríkissjóðs og komi 14 daga fangelsi í stað sektarinnar verði hún eigi greidd innan fjögurra vikna frá birtingu dómsins.

Ákærði er sviptur ökurétti í tvö ár frá birtingu dóms þessa að telja.

Bótakröfu ríkislögreglustjóra á hendur ákærða er vísað frá dómi.

Ákærði greiði allan sakarkostað, 215.284 krónur, þar með talin málsvarnarlaun skipaðs verjanda síns, S-kk-ef A-kk-ef S-kk-ef hrl. 62.750 krónur.

S-kvk-nf E-kvk-nf K-kvk-nf